Video: Polisie ondersoek onderonsie tussen Clicks-klante‘n Skermskoot uit die video. ŉ Saak van crimen injuria word ondersoek na aanleiding van ŉ rusie tussen twee klante in ŉ Clicks-winkel in Pretoria – ŉ voorval wat nou deur talle as ŉ rassevoorval bestempel word. Die voorval het op 23 Augustus in die Clicks-winkel in The Grove-winkelsentrum in die ooste van Pretoria gebeur. Die voorval is gedeeltelik op video vasgevang en die video word sedertdien wyd op sosiale media versprei. Op die video kan gesien word hoe ŉ ooglopend woedende vrou by die kasregisters in die winkel op ŉ ander vrou skree. Sy vra herhaaldelik “who is a monkey?”. Daar kan gesien word hoe Clicks-werknemers probeer om die woedende vrou en ŉ ander vrou wat ook deel van die konflik is weg van die ander klant te hou. In die agtergrond van die video kan gehoor word hoe een van die omstanders herhaaldelik sê: “No, she didn’t say she is a monkey.” Dit is onduidelik wat die konflik voorafgegaan het, maar volgens talle sosialemediagebruikers het die vrou glo vir ŉ “mandjie” gevra en het die ander klant verkeerdelik gehoor dat sy haar ŉ “monkey” genoem het. Verskeie ander mense op sosiale media hou egter vol die voorval is rassisties en vergelyk dit met die Penny Sparrow– en Adam Catzavelos-voorvalle. Clicks het intussen bevestig dat die voorval in een van sy winkels gebeur het en beklemtoon dat die konflik tussen klante was en dat geen Clicks-werknemers daarby betrokke was nie. “Ons het ons interne ondersoek afgehandel en bevind dat ons personeel niemand se kant gekies het nie en baie professioneel opgetree het om hierdie baie moeilike voorval te hanteer,” lui die winkelgroep se verklaring. “Ons het opgetree om ons klante te beskerm en het die polisie ontbied. Die saak word deur die SAPD hanteer en ons gee ons volle samewerking aan die owerhede.” Clicks het beklemtoon dat hy enige vorm van rassisme veroordeel en nie sal duld nie. Kapt. Jan Sepato, woordvoerder van die polisie, het aan EWN bevestig dat die vrou wat meen sy is ŉ “monkey” genoem, ŉ saak van crimen injuria by die polisie aanhangig gemaak het. Maroela Media kon ondanks verskeie pogings nie die polisie Woensdag vir kommentaar bereik nie.